As dit nie vir die wonder-hormoon adrenalien was nie, was jy vandag waarskynlik nie hier nie – want jou voorouers sou net vir leeus geglimlag het eerder as om weg te hardloop. Só werk hierdie wonderstof.
As jy al ooit geskrik het vir ’n harde geluid, van ’n duikplank af in die swembad gespring het, of gespanne gevoel het as jy ’n praatjie voor die klas moet doen, dan weet jy hoe voel adrenalien.
Dis dalk nie ’n aangename gevoel nie, maar adrenalien is regtig ’n lewensredder: Dit berei jou liggaam voor om vinniger en sterker te wees wanneer daar gevaar is, sodat jy reg is om te veg of te vlug. Dis ook nie nét daar in slegte tye nie. Adrenalien word ook afgeskei wanneer jy opgewonde is, sodat jou liggaam op sy beste sal funksioneer en jy die meeste van goeie geleenthede kan maak.
Bloedtoevoer na jou spiere en suurstof-toevoer na jou longe toeneem, en jy dus vinniger en sterker word vir ’n kort tydperk.
As daar nie regte gevaar is nie, soos wanneer jy skrik vir ’n grilfliek, gaan jy geïrriteerd en rusteloos begin voel. Dis omdat jou liggaam nou baie ekstra energie het, maar niks het om daarmee te doen nie. Oefening help jou om van dié oortollige energie ontslae te raak.
In 2012 het ’n 22-jarige Amerikaner, Lauren Kornacki, haar pa gered deur ’n BMW op haar eie op te lig sodat hy onder die kar, wat gegly het en hom vasgedruk het terwyl hy daaraan gewerk het, kon uitglip.